**Szakköri foglalkozás és képzőművészeti óra a 3. osztályban**

**(5 órát vett igénybe)**

**Előkészület:** A Szitakötő téli számát kiosztottam a tanulóknak, hazavihették.

**Az 1. szakköri foglalkozáson** megállapítottuk, hogy a fő téma a báb, háromféle értelemben:

* bábszínházi bábu
* a lepke átalakulási formája, életszakasza
* átvitt értelemben a gyenge akaratú ember, akit mások irányítanak

Megnéztük, hány féle bábot mutat be a Szitakötő, és hogyan mozgatják őket.

Antalné Szathmáry Ilona Textilmunkák, bőrmunkák című könyvéből ujjbáb és kesztyűbáb mintákat mutattam a tanulóknak, valamint elmeséltem, hogyan készítettünk gyerekkorunkban fakanál bábot, műanyag pohárból, kerek sajtosdobozból, páratlan kesztyűből pedig kesztyűbábot.

Ezt egy élménybeszámoló követte arról, hogy milyen bábelőadásokat láttak a gyerekek és kinek van otthon saját bábja.

Elhatároztuk, hogy részt veszünk a plakát elkészítésében. Mindenki rajzol egy embert ábrázoló marionett bábot, mert régen csak embereket személyesítettek meg bábként.

**A képzőművészeti kultúra órára** (2 tanítási óra) két tanuló elhozta kesztyűbáb-készletét, én pedig az ujjbábjaimat.

Minden tanuló kipróbálta, hogyan kell mozgatni őket.

A tanulók A4-es lapra rajzoltak vagy festettek egy-egy bábot, szabadon választhattak eszközt és technikát.

Amikor elkészültek, körül vágtuk őket kb. 1cm-es keretet hagyva.

(A plakátra a legvégén kerültek fel, amikor a nyolcadikosok elkészítették a bábtestű/lepkefejű pillangót, részben annak mintájaként, másrészt a háttérbe. A zsinegeket a végén rajzoltuk be.)

Ez után a tanulók szavazással eldöntötték, hogy osztályunk Szabó Attila Volt egyszer egy ajtó című cikkét fogja feldolgozni.

A második óra végére a tanulók két csoportban egy-egy három-négy perces bábelőadást készítettek saját fantáziájuk alapján, és a tanári asztalt használva paravánnak, előadták. A másik csoport addig gyakorolta, hogyan kell nézőként viselkedni.

**A 2. szakköri foglalkozáson** megbeszéltük a cikk mondanivalóját. Megnéztünk néhány bábszínházat az interneten. Elmondtam, mit jelent a paraván szó. Megfigyeltük, hogy a lábbal rendelkező bábok lábait kilendítik a paravánon kívülre, mert máskülönben látszana a kéz, amely alulról mozgatja őket. Mi is azt akartuk ábrázolni, hogy mi van a bábszínház ajtaja mögött. Ehhez előkészítettem a nyitható ajtókat kerettel együtt félkemény színes papírból. A tanulók A4-es lapon dolgoztak, amelyet szintén előkészítettem. Vonalzóval bejelöltem, hol lesz az ajtókeret, a paraván és a színpad. Először temperával, szivacs segítségével megfestettük a paravánokat, hogy enyhén csíkos legyen a textúrája, függőleges irányban, mint a bársony redőzöttsége. Ezzel pár perc alatt elkészültünk.

**A 3. szakköri foglalkozáson** a tanulók vízfestékkel megfestették vagy faszínessel megrajzolták a hátteret, a lényeg az volt, hogy halvány legyen, mert majd a báboknak kell érvényesülnie.

Vittem néhány színes újságot, szórólapot, képeslapot és színes papírt. Megmutattam a gyerekeknek, hogyan tudják felhasználni, hogy érdekes bábokat tervezhessenek. Ez után kivágtak teljes alakokat, fél ábrákat vagy alkatrészeket, és felragasztották a megfelelő helyre a színpadra. Ha szükséges volt, utólag szemet, szájat stb. rajzoltak rá filc tollal.

Aki elkészült, az a segítségemmel felragasztotta az ajtót a rajzlap keretére, majd óvatosan kitártuk az ajtószárnyakat.

Felraktuk a kész munkákat a folyosón lévő kiállító táblára, majd megterveztük, megrajzoltuk, kivágtuk „A 3. osztály csodabábszínházai” feliratot, és a munkák fölé tűztük.